Tisztelt Tájfutó Közösség!

A 2022. november 28-án a Nyíregyházi Sportcentrum tájfutás szakágvezetője által közzétett levél kapcsán a következőkről tájékoztatom Önöket.

Tölgyesi Tibor Úr levelének stílusával, bizonyos megfogalmazásaival a Nyíregyházi Sportcentrum vezetése azonosulni nem tud, annak másokat sértő, a tájfutó társadalomban feszültséget generáló hangvétele miatt elhatárolódik tőle.

A Nyíregyházi Sportcentrum, mint kiemelt vidéki sportegyesület elsődleges küldetése minden sportág népszerűsítése, minél több fiatal sport iránti érdeklődésének felkeltése.

Hiszünk az együttműködésben, hiszünk a sport társadalmat formáló erejében, hiszünk abban, hogy 1200-nál is több sportoló gyerekünk megtanulja nálunk a közösséghez tartozás fontosságát, annak mindennapi erejét, az ellenfeleink tiszteletét, a sportszerű gondolkodást és viselkedést. Ezt várjuk el tájékozódási futóinktól, edzőiktől is.

Az említett levél nem ezt a hitvallást erősítette, amit edzőnk felé jeleztünk. Egyúttal felszólítottuk arra, hogy a továbbiakban tartózkodjon a sértő, mások munkáját nagy nyilvánosság előtt negatívan minősítő véleménynyilvánítástól.

Munkájukhoz, a tájékozódási futás népszerűsítéséhez sok sikert, versenyeiken minél eredményesebb szereplést kívánok.

Sportbaráti üdvözlettel: Kőhalmi Richárd – Nyíregyházi Sportcentrum ügyvezetője